**El conseller Giró anuncia al Parlament que el Govern aprovarà els Pressupostos per al 2022 “a principis de novembre”**

* **Destaca que no està previst que la pressió fiscal augmentarà a Catalunya l’any vinent i descarta un increment de l’impost sobre el patrimoni i de les càrregues tributàries a les empreses familiars**
* **Giró afirma que “de tots els greuges que pateix Catalunya, el dèficit fiscal és el més sagnant pel benestar i el progrés dels ciutadans” i el situa el 2020 en uns 18.000 milions**

El conseller d’Economia i Hisenda, Jaume Giró, ha anunciat avui que el Consell Executiu aprovarà els comptes per a l’any que ve “**a principis de novembre**”, per tal que puguin entrar en vigor al començament del 2022. Així ho ha avançat el responsable econòmic de l’executiu en resposta a una pregunta del grup parlamentari socialista, durant la sessió de control al Govern que ha tingut lloc aquest matí al Parlament.

En la mateixa sessió i preguntat pel grup de la CUP sobre les polítiques redistributives del Govern, Giró ha posat de manifest que, en l’àmbit fiscal, cal millorar “**allà on som més progressius**” i ha fet notar que “**on tenim marge, on podem col·laborar, és a l’IRPF, sobretot en els trams més baixos**”. “**Treballem aquí, ajudem a qui més ho necessita, és la prioritat que podem compartir**”, ha assegurat.

Precisament, sobre fiscalitat a Catalunya, el conseller ha insistit que **“lno està previst que la pressió fiscal augmenti a Catalunya l’any vinent. No augmentarà l’impost sobre el patrimoni, ni apujarem els impostos a les empreses familiars”.** En una interpel·lació sobre fiscalitat, Jaume Giró ha apuntat que el compromís del Govern és “**amb la fiscalitat mediambiental, en un sistema impositiu que vagi convergint amb els estàndards europeus, i en un marc tributari orientat a la redistribució i a la correcció de la desigualtat**”.

En aquest sentit, el conseller ha recordat que pràcticament un 75% de la recaptació per tributs propis té a veure amb la protecció del medi ambient, incloent els canons de l’aigua i residus, i que el Govern complementa amb els seus propis fons les partides destinades a dependència, “**que haurien de sufragar-se amb fons de l’Estat**”.

**Infrafinançament i dèficit fiscal crònic**

En la seva intervenció, Giró ha afirmat que “**de tots els greuges que pateix Catalunya, el dèficit fiscal és el més sagnant pel benestar i el progrés dels ciutadans**” i ha recordat que per a l’any 2020, aquest dèficit se situaria, segons les estimacions del Departament d’Economia, en uns 18.000 milions, el que representa uns 2.400 euros per persona. Aquest dèficit se suma a “**l’infrafinançament crònic i estructural**” del país. Segons ha detallat el responsable econòmic del Govern, any rere any, Catalunya passa de ser la tercera comunitat amb major capacitat fiscal per recaptació a ser la catorzena, si es té en compte la redistribució excessiva que fa el sistema de finançament i el cost de la vida a Catalunya. Amb dades del 2018, això suposa passar de 2.967 €/habitant a 2.394€/habitant, molt lluny de les comunitats que es situen en les primeres posicions, i que es situen en 3.750€/habitant.

**“Aquesta insuficiència financera és la que ha portat a haver d’incrementar la càrrega impositiva per prestar els mateixos serveis**”, ha destacat el conseller. “**El pressupost de la Generalitat de Catalunya està en 36.000 milions d’euros en el conjunt del sector públic. Això representa que el govern gestiona uns recursos equivalents a 4.800 euros per ciutadà. Si tinguéssim una balança fiscal equilibrada, passaríem d’aquests 4.800 euros a 7.200 euros per ciutadà i any**“ ha reblat.